Afrikaans: Die doel van die studie was om ’n aktiewe raamwerk vir leer in ’n hoërskool ekonomieklas te ontwikkel. Die navorsingsprojek probeer om ’n aktiewe leeromgewing te skep ten einde leerderbetrokkenheid te verhoog. Die studie gaan uit van die standpunt dat ’n aktiewe leerbenadering leerders skynbaar help om die abstrakte ekonomiebegrippe beter te verstaan, in teenstelling met die swaar steun op die benadering om ’n lesing te gee en op die skryfbord te skryf, wat dikwels tot masjinale leer en passiewe leerders in die klas lei. Hierdie studie is op die kritiese teoretiese raamwerk gebaseer, wat daarna strewe om ’n kritiese bewussyn, bemagtiging, emansipasie en transformasie te bevorder. Die oogmerk van hierdie aktiewe leerraamwerk is om te help om die huidige rol van die onderwyser in die klas te verander na ’n rol van fasiliteerder en gids in die onderrig en leer-omgewing en om die onderwysers te help om selfreflekterende praktisyns te word. Die raamwerk sal ook die leerders bemagtig om aktiewe deelnemers en medebouers van kennis in die klas te word, wat gevolglik hulle sal bevry van hulle gewone passiewe rol in die ekonomieklas. Die studie is onderneem deur van die Deelnemende Aksienavorsingsmetodologie gebruik te maak (DAR). Die keuse van hierdie metodologie is as gevolg van die begrip dat persone wat ’n algemene probleem in hulle daaglikse lewens ervaar, beter geposisioneer is om die probleem te ondersoek en oplossings vir daardie probleem te bied. ’n Span bestaande uit die ekonomie-opvoeders en -leerders het saam aan hierdie studie deelgeneem om die data te genereer wat gebruik is om die aktiewe leerraamwerk te skep. Die studie het bevind dat leerders skynbaar ’n meer diepgaande begrip van die ekonomiekonsepte verkry wanneer hulle by die praktiese illustrering daarvan in die klas betrokke is. Die studie het ook bevind dat ’n gewilligheid om weg te beweeg van die tradisionele denkwyse skynbaar ’n groot uitdaging is om hierdie leerder-gesentreerde aktiewe leerbenadering te implementeer. Die studie beveel egter aan dat ’n geleidelike en volgehoue implementering van hierdie benadering in die klas vir sowel die onderwysers as die leerders nodig is om vertroue daarin te ontwikkel en die waarde daarvan te besef.